למרות התראות חוזרות ונשנות ומאבק של ארגון ״ירוק עכשיו״ המשיכו הערב (ראשון) ערבים בשריפת פסולת שלא כחוק במחצבה הנטושה מתחת לתחנת הדלק בפסגות שבבנימין.

עקב העשן הרב במקום נוצר זיהום אוויר כבד ביישובים פסגות, כוכב יעקב וגבעת אסף. כבאית שהגיעה למקום מנסה להשתלט על השריפה.

"האזור הפך לפח הזבל של ישראל ואכיפת החוק כלפי העבריינים כמעט שלא קיימת", נמסר מ'ירוק עכשיו'. "שריפת הפסולת מהערב ועוד רבות אחרות גורמות לזיהום אוויר חמור ולפגיעה בבריאותם ובאיכות חייהם של כל התושבים יהודים וערבים כאחד".

עוד נמסר, כי "אתר שריפת הפסולת שימש בעבר מחצבה לא חוקית. אנו קוראים לממשלת ישראל להחיל את חוק שיקום המחצבות גם ביו"ש כך שאתרים כאלה יטופלו מיידית. באופן כללי יש להחיל את כל חוקי הסביבה גם ביו"ש כי לאיכות הסביבה אין גבולות".